Peuter se liggaam 2 weke later uit rivier gehaalArgieffoto Die liggaam van ŉ 20 maande oue seuntjie wat byna twee weke gelede in ŉ rivier in Johannesburg beland het, is uiteindelik deur reddingswerkers uit die water gebring. Michael Sun, burgemeesterskomiteelid vir openbare veiligheid, sê in ŉ verklaring reddingswerkers het sedert 3 Augustus gesukkel om die peuter se liggaam op te spoor. Die seuntjie het op 3 Augustus laatmiddag met sy maatjies gespeel toe hy glo in die rivier in die Kliprivier-omgewing ingestamp is. Die nooddienste is ontbied en het onmiddellik na die toneel gehaas om die kind te probeer red. Ooggetuies het gesê hulle het gesien hoe die seuntjie en nog ŉ 4-jarige kind in die rivier ingestamp word. ŉ Dapper gemeenskapslid het dadelik in die water gespring om die kinders te red. Hy kon egter net daarin slaag om die 4-jarige kind uit die water te bring. Volgens Sun het reddingsduikers van die departement van openbare veiligheid se nooddienste en die SAPD begin om die rivier te deursoek. Ná hulle ure lank die water gefynkam het, is die hulp van die SAPD se lugvleuel en nog reddingspanne ingeroep. Met sonsopkoms die volgende dag het nog reddingswerkers by die soektog aangesluit om al die gebiede van die rivier te deursoek. “Nadat 24 uur verbygegaan het sonder enige teken van die kind, het die soektog na die seuntjie ŉ soektog na sy liggaam geword. Teen hierdie tyd is daar aanvaar dat die kind gesterf het,” het Sun gesê. Die soektog het nog tien dae lank voortgeduur totdat daar besluit is om ŉ nuwe plan te beraam. Die soekspan het Woensdag met behulp van ŉ kontrakteur die rivier se water blokkeer om reddingswerkers toe te laat om dieper in die troebel water in te gaan om die liggaam te vind. “Omdat die water diep, troebel en giftig was, het dit duikers verhoed om dieper in te gaan om te soek. Nadat ons die watervloei vir ŉ ruk kon afsper, het dit hulle toegelaat om dieper in die water in te gaan. Binne 15 minute nadat ons die watervloei gekeer het, is die peuter se liggaam gevind waar dit op die bodem van die rivier tussen ŉ boomstomp en boomwortels vasgekeer was,” het Sun gesê. “Ek is baie hartseer oor die dood van hierdie klein seuntjie. Ons opregte meegevoel gaan aan sy familie.” Sun het gesê die departement is reeds besig met veldtogte om kinders bewus te maak van waterveiligheid, om hulle te leer swem en om hulle te leer wat om in ŉ noodgeval te doen. “Dit is duidelik dat ons ook op kleuterskoolkinders sal moet fokus om voorvalle soos hierdie te voorkom,” het hy gesê. “Daar moet egter beklemtoon word dat ouers ook húl deel moet doen om seker te maak dat hulle klein kindertjies altyd onder oë hou en hulle nooit sonder toesig naby water laat nie.” Sun het sy dank uitgespreek aan die reddingspanne en gemeenskapslede wat met die soektog gehelp het.